# **דף מידע – מבוא לסיפור החסידי**

**מהי תנועת החסידות?**

תנועת החסידות היא תנועה דתית-חברתית שהתגבשה החל מהמאה ה-18 באוקראינה וממנה לרחבי מזרח אירופה. מיסדה היה רבי ישראל בן אליעזר, הידוע כבעל שם-טוב (בראשי תיבות: הבעש"ט).

תנועת החסידות הייתה תנועה עממית רחבה, ששמה דגש על אמונה תמה, מבט אופטימי על העולם ויחס חיובי ומקרב אל שכבות העם הרחבות, ולא רק האדרת השכבה הלמדנית והיחסנית, כפי שהיה מקובל עד היווסדה, בתקופה ובאזורים אלו. התנועה דגלה ברעיון כי כל אדם, בין שהינו משכיל ובין שהינו אדם פשוט ללא השכלה, הוא אדם ראוי וכי יש ביכולתו להתקרב לאלוהים ולעבדו בדרכו.

תנועת החסידות קיימת עד ימינו והיא התפצלה לזרמים, "חצרות", תפיסות ופרשנויות שונות.

 **לקריאה נוספת:**

* [הבעש"ט – הבעל שם טוב](http://lexicon.cet.ac.il/wf/wfTerm.aspx?id=492) באתר 'לקסיקון לתרבות ישראל'
* [תנועת החסידות](http://lexicon.cet.ac.il/wf/wfTerm.aspx?id=1090) באתר 'לקסיקון לתרבות ישראל'
* [תנועת החסידות](http://lib.cet.ac.il/pages/item.asp?item=3461) באתר 'הספרייה הוירטואלית – מט"ח'

**מהו סיפור חסידי?**

בתנועת החסידות מצויים אלפי סיפורים מסוגים שונים: חלקם קצרצקים וחלקם מפותחים יותר ואורכם והמבנה שלהם דומה לזו של נובלה. הסיפור תופס מקום חשוב בעולמה של תנועת החסידות. הסיפור החסידי הוא מגוון וכולל משלים, סיפורי מעשיות, ספרות המתארת את רבני החסידות [="צדיקים"] ומעשיהם כדוגמה לעשיית חסד וצדקה; ישנם גם סיפורים שגיבוריהם הם אנשים פשוטים שניתן ללמוד מהם חכמת חיים, אמת או מוסר.

אם כן, הסיפור החסידי חשוב ומשמעותי בעולמם של החסידים. דרכו ניתן ללמוד את ערכי החסידות ותורתה והוא עושה זאת באופן חי, עשיר ואותנטי, ללא הטפת מוסר.